b'\n_START_ARTICLE_\nEsko Honkanen\n_START_PARAGRAPH_\nEsko Olavi Honkanen (11. joulukuuta 1925 Kurkijoki \xe2\x80\x93 2. kes\xc3\xa4kuuta 2010 Helsinki) oli suomalainen opettaja, toimittaja ja kirjailija. H\xc3\xa4n on k\xc3\xa4ytt\xc3\xa4nyt my\xc3\xb6s nimimerkki\xc3\xa4 Jouni Kaito._NEWLINE_Honkanen oli jatkosodassa kes\xc3\xa4ll\xc3\xa4 1944. H\xc3\xa4n valmistui ylioppilaaksi Parikkalan yhteiskoulusta ja 1951 kansakoulunopettajaksi Helsingin Opettajakorkeakoulusta. H\xc3\xa4n ty\xc3\xb6skenteli opettajana eri paikkakunnilla ja vuodesta 1965 Helsingin Vuosaaressa. Opettajanty\xc3\xb6ns\xc3\xa4 ohella h\xc3\xa4n kirjoitti 16 nuortenkirjaa ja runokokoelman._NEWLINE_Honkanen oli perustamassa Helsingin Vuosaaressa ilmestyv\xc3\xa4\xc3\xa4 Vuosaari-lehte\xc3\xa4 ja oli vuodet 1965\xe2\x80\x932000 p\xc3\xa4\xc3\xa4toimittaja. H\xc3\xa4n on ollut my\xc3\xb6s Helsingin kaupunginvaltuutettuna kokoomuksessa ja liberaaleissa ja my\xc3\xb6s kaupunginhallituksessa 1997-2001. Muita luottamustoimia h\xc3\xa4nell\xc3\xa4 oli runsain m\xc3\xa4\xc3\xa4rin, ja h\xc3\xa4n oli innokas veteraaniurheilija.'